## Prethodno obvezujuće mišljenje Agencije za zaštitu tržišnog natjecanja urbroj: 580-03-2009-43-003 od 10. lipnja 2009.

### NN 69/2009 (17.6.2009.), Prethodno obvezujuće mišljenje Agencije za zaštitu tržišnog natjecanja urbroj: 580-03-2009-43-003 od 10. lipnja 2009.

AGENCIJA ZA ZAŠTITU TRŽIŠNOG NATJECANJA

1710

Agencija za zaštitu tržišnog natjecanja (dalje: Agencija) zaprimila je 1. lipnja 2009., zahtjev Ministarstva mora, prometa i infrastrukture (dalje: Ministarstvo), klasa: 011-01/09-02/97, urbroj: 530-10-09-1 KA/BOT, od 28. svibnja 2009., u kojem je zatraženo mišljenje Agencije na Nacrt prijedloga Zakona o poštanskim uslugama. U privitku predmetnog zahtjeva, dostavljen je i primjerak spomenutog Nacrta prijedloga Zakona.

S obzirom na navedeno, Agencija sukladno članku 10. stavku 1. Zakona o državnim potporama (»Narodne novine«, broj 140/05: dalje: ZDP) temeljem odluke Vijeća za zaštitu tržišnog natjecanja sa 17. sjednice, održane 10. lipnja 2009., daje sljedeće

PRETHODNO OBVEZUJUĆE MIŠLJENJE

Nacrt prijedloga Zakona o poštanskim uslugama ne sadrži potpore koje se u smislu Zakona o državnim potporama smatraju državnom potporom.

Obrazloženje

Područje poštanskih usluga u Republici Hrvatskoj, bilo je uređeno Zakonom o pošti (»Narodne novine«, broj 172/03), čime je u većem je dijelu bilo usklađeno s tada važećom pravnom stečevinom Europske unije. S obzirom na navedeno, stvoreni su preduvjeti za postupnu liberalizaciju tržišta poštanskih usluga u Republici Hrvatskoj odnosno njezino integriranje u europsku i svjetsku poštansku infrastrukturu.

Međutim, iako je 2003. započeo postupak postupne liberalizacije tržišta poštanskih usluga u Republici Hrvatskoj, utvrđene su i pojedine rezervirane poštanske usluge, uz osiguranje odgovarajućeg nužnog opsega poštanskih usluga određene kakvoće koje se pružaju korisnicima usluga (univerzalne poštanske usluge). Spomenuta liberalizacija tržišta poštanskih usluga uključila je i osnivanje Vijeća za poštanske usluge kao regulatornog tijela.

Donošenjem Zakona o izmjenama i dopunama Zakona o pošti (»Narodne novine«, broj 92/05), tijekom 2005. nastavljen je postupak usklađivanja nacionalnog zakonodavstva s pravnom stečevinom Europske unije na području poštanskih usluga, čime je smanjen opseg pružanja univerzalnih poštanskih usluga, precizirano je područje kurirskih usluga te su ojačane javne ovlasti i obveze Vijeća za poštanske usluge.

Nadalje, Europski parlament i Vijeće donijeli su Direktivu broj 2008/6/EZ od 20. veljače 2008. (Službeni list Europske unije, L 52, od 27. veljače 2008. str. 3.-20), u kojoj je predviđen postupak postupnog otvaranja tržišta poštanskih usluga u zemljama članicama Europske unije do 2013. u cilju stvaranja jedinstvenog tržišta i ukidanja do sadašnjih isključivih prava (monopola) pojedinih javnih operatera.

Slijedom navedenog izrađena je i Strategija razvoja tržišta poštanskih usluga u Republici Hrvatskoj do 2013. godine (dalje: Strategija), a koju je 19. ožujka 2008. prihvatila Vlada Republike Hrvatske kao temeljni akt za razvoj tržišta poštanskih usluga i nacionalnih prioriteta za očuvanje i razvoj poštanskih usluga, osobito onih univerzalnih usluga. U Strategiji je utvrđena vremenska dinamika daljnje liberalizacije tržišta poštanskih usluga u Republici Hrvatskoj, kako bi se javni operater, poduzetnik HP-Hrvatske pošte d.d., što bolje pripremio za potpunu liberalizaciju tržišta poštanskih usluga do 2013.

Konačno, sukladno odredbama iz Direktive broj 2008/6/EZ i Strategije, Ministarstvo je izradilo Nacrt prijedloga Zakona o poštanskim uslugama, u kojem su, između ostalog, predviđene sljedeće odredbe: područje primjene Zakona o poštanskim uslugama, pojmovi, vrste poštanskih usluga, postupak izdavanja dozvola, uvjeti i pristup pružanja poštanskih usluga, prava i obveza korisnika poštanskih usluga, kakvoća pružanja poštanskih usluga, poštanske marke, cijena poštanskih usluga, te odgovornost davatelja poštanskih usluga.

Također, u Nacrtu prijedloga Zakona o poštanskim uslugama, predviđeno je osnivanje, nadležnost, ovlasti i obveze nacionalnog regulatornog tijela Hrvatske agencije za poštu i elektroničke komunikacije u području poštanskih usluga.

2. Slijedom navedenog, Vijeće za zaštitu tržišnog natjecanja (dalje: Vijeće) utvrdilo je da Nacrt prijedloga Zakona o poštanskim uslugama ne sadrži elemente državne potpore iz članka 3. stavka 1. ZDP-a.

Naime, pod pojmom državne potpore podrazumijevaju se svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišnog natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske iz Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine«, broj 14/01, 14/02, 1/05 i 7/05).

Međutim, u članku 35. stavku 4. i 5. Nacrta prijedloga Zakona o poštanskim uslugama, pod nazivom »Troškovi obavljanja univerzalnih poštanskih usluga i podmirenje gubitaka javnog operatora«, predviđena je mogućnost podmirivanja gubitka javnog operatora (HP – Hrvatska pošta d.d.) iz Državnog proračuna Republike Hrvatske, što se pobliže propisuje pravilnikom koji donosi ministar mora, prometa i infrastrukture uz suglasnost ministra financija.

Stoga Vijeće, u konkretnom slučaju, skreće pozornost, da će naprijed spomenuti pravilnik biti potrebno izraditi sukladno ZDP-u i pravilima o državnim potporama kojima se omogućuje pokrivanje gubitaka odnosno financiranje utvrđenih aktivnosti poduzetnika HP-Hrvatska pošta d.d., u obliku naknade za obavljanje usluge od općeg gospodarskog interesa sukladno Odluci o objavljivanju pravila o državnoj potpori u poštanskim uslugama (»Narodne novine«, broj 46/08), koja sadrži Obavijest Komisije o primjeni pravila tržišnog natjecanja na poštanski sektor i o procjeni određenih državnih mjera u vezi s poštanskim uslugama (31998Y02006(01), objavljene u Službenom listu Europske unije, C 39, od 6. veljače 2008., str. 2.-18., kako bi isti mogao predstavljati program državne potpore iz članka 3. stavka 2. ZDP-a.

Programom državne potpore, smatra se akt temeljem kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore i akt temeljem kojeg se državna potpora koja unaprijed nije vezana uz poseban projekt dodjeljuje jednom ili više korisnika državne potpore na neodređeno vrijeme i/ili u neodređenom iznosu.

Ministarstvo je nakon izrade navedenog pravilnika, u obvezi isti dostaviti Agenciji radi prethodnog odobrenja, sukladno članku 11. stavku 1. ZDP-a. Naime, akt kojim se dodjeljuje državna potpora, ne može se donijeti bez prethodnog odobrenja Agencije.

Sukladno odredbi članka 10. stavka 2. ZDP-a, predmetno Mišljenje dostavit će se Vladi Republike Hrvatske i Hrvatskom saboru zajedno s Nacrtom prijedloga Zakona o poštanskim uslugama, te će se isto, sukladno odredbi članka 18. Zakona o državnim potporama, objaviti u »Narodnim novinama«.

Klasa: 430-01/2009-04/003

Urbroj: 580-03-2009-43-003

Zagreb, 10. lipnja 2009.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Ostalo, NN 69/2009-1710